Document ID: /roh_data/filtered/fineweb-2-filterrobots_roh.jsonl.gz/69007

Mintg’onn surdat l’Uffizi federal da cultura differents premis da litteratura. Las ovras premiadas survegnan ina gronda attenziun, tant da vart dal public sco era da las chasas edituras. Per la surdada festiva vegnan mintgamai publitgads extracts da las ovras premiadas en furma d'in cudesch stampà. Enfin uss en tudestg, franzos e talian. Quai duess sa midar. Quest onn datti emprimas translaziuns rumantschas. Al lavuratori «Traversadas litteraras» han las translaturas ed il translatur rumantschs dà invistà en lur lavur.
«Traversadas litteraras»
Las Traversadas litteraras èn ina iniziativa da la Lia Rumantscha e la Chasa da translaziun Looren che ha gì lieu venderdi, ils 20 d'october per la dieschavla giada. I duess esser ina spierta per auturas, translaturs e persunas che lectoreschan; damai persunas che lavuran professiunalmain ed era semi-professiunalmain vi da texts rumantschs.
Per persunas che scrivan e lavuran vi da texts rumantschs na datti uschiglio strusch purschidas per sa spezialisar e professiunalisar e quai duessan quests lavuratoris midar.